**भारत सरकार**

मानव संसाधन विकास मंत्रालय

उच्‍चतर शिक्षा विभाग

राज्‍य सभा

अतारांकित प्रश्‍न संख्‍या: 1147

उत्‍तर देने की तारीख: 16 दिसम्‍बर, 2013

**आकाश टेबलेट की स्थिति**

1147. श्री प्रकाश जावडेकरः

क्या मानव संसाधन विकास मंत्री यह बताने की कृपा करेंगे किः

(क) आकाश टेबलेट की वर्तमान स्थिति क्या है;

(ख) लक्ष्य प्राप्त नहीं कर पाने के क्या कारण हैं;

(ग) उपभोक्ताओं से प्राप्त शिकायतों का ब्यौरा क्या है; और

(घ) सरकार द्वारा लक्ष्यों को पूरा करने और उपभोक्ताओं की शिकायतों को दूर करने के लिए क्या कदम उठाए गए हैं?

**उत्‍तर**

**मानव संसाधन विकास मंत्रालय में राज्‍यमंत्री**

**(डा. शशि थरूर)**

(क) से (घ): संचार प्रौद्योगिकी के माध्‍यम से राष्‍ट्रीय शिक्षा मिशन (एन एम ई आई सी टी) के तहत आई आई टी; राजस्‍थान को शिक्षक सशक्‍तीकरण के लिए कम कीमत वाले एक लाख एक्‍सेस-कम-कम्‍प्‍यूटिंग डिवाइसेज़ (एल सी ए डी) के प्रापण के बाद निम्‍नलिखित डिलिवरेबल्‍स प्राप्‍त करने के लिए एक परियोजना सितंबर, 2010 में संस्‍वीकृत की गई थी:

1. लो कॉस्‍ट एक्‍सेस-कम-कम्‍प्‍यूटिंग डिवाइसेस का प्रापण और परीक्षण; तथा
2. लो कॉस्‍ट एक्‍सेस-कम-कम्‍प्‍यूटिंग डिवाइसेस का हार्डवेयर और सॉफ्टवेयर ऑप्टिमाइजेशन।

तत्‍पश्‍चात अप्रैल, 2012 में यह परियोजना आई आई टी, मुम्‍बई को अन्‍तरित कर दी गई थी। आई आई टी मुम्‍बई ने डाटाविंड से सभी 1,00,000 आकाश टेब्‍लेट्स की डिलीवरी प्राप्‍त की है। ये टेबलेट भारत भर में भिन्‍न-भिन्‍न जलवायु और उपयोग की स्थितियों में प्रयोक्‍ताओं के परीक्षण के प्रयोजनार्थ थे।

सतत् अनुसंधान और विकास तथा ‘‘आकाश’’ टेबलेट्स की समय पर सुपुर्दगी के लिए इलेक्‍ट्रॉनिक्‍स और सूचना प्रौद्योगिकी विभाग (डेटी वाई) द्वारा गठित अर्न्‍तमंत्रालयी समिति ने अपनी 12 जून, 2013 को आयोजित बैठक में तकनीकी विशेषज्ञों की उप-समिति द्वारा तैयार आकाश IV के विशेष तकनीकी विशिष्‍टताओं को अन्तिम रूप दे दिया है। इसके द्वारा डी जी एस एण्‍ड डी के दर अनुबंध पर ‘‘आकाश’’ उपलब्‍ध कराने का भी निर्णय किया गया है ताकि, सरकारी विभागों और वैयक्तिक संस्‍थाओं को बिना किसी कठिनाई के आकाश टेबलेट प्राप्‍त करने में समर्थ बनाया जा सके।

\*\*\*\*\*